
Par Saeimas Vecrīgas ēku kompleksa vienotu attīstību un pakāpenisku pārbūvi
Ministru kabinets ir iepazinies ar Saeimas priekšsēdētājas vēstuli, kurā sniegta informācija par Saeimas Prezidija 2026. gada 18. maijā pieņemto lēmumu "Par grozījumiem Saeimas Prezidija 2025. gada 10. jūnija lēmumā "Par Saeimas Vecrīgas ēku kompleksa vienotu attīstību un pakāpenisku pārbūvi"", saskaņā ar kuru paredzēts, ka vienlaikus ar Saeimas komisiju ēkas Jēkaba ielā 10/12, Rīgā, pārbūvi tiek īstenota arī ar to saistītās ēkas Mazajā Trokšņu ielā 2, Rīgā, pārbūve.
Vēstulē ir norādīts indikatīvi nepieciešamais finansējuma apmērs ēkas Mazajā Trokšņu ielā 2, Rīgā, kompleksa pārbūves darbiem, lūdzot virzīt minētā jautājuma izskatīšanu Ministru kabinetā atbilstošu lēmumu pieņemšanai un valsts budžeta resursu plānošanai.
Sniedzot atbildi uz Saeimas priekšsēdētājas vēstulē norādīto, vēršam uzmanību uz valsts akciju sabiedrības "Valsts nekustamie īpašumi" (turpmāk – VNĪ) Saeimas Administrācijai un Saeimas Prezidijam adresētajā 2026. gada 12. jūnija vēstulē Nr. 7/2-7/4023 sniegto informāciju. Proti, minētajā vēstulē norādīts, ka šobrīd pabeigts darbs pie projekta "Saeimas komisiju ēkas Jēkaba ielā 10/12, Rīgā, ar kadastra apzīmējumiem 01000080086001 un 01000080086003 pārbūve" un ēkas (būves kadastra apzīmējums 0100 008 0086 006) Mazajā Trokšņu ielā 2, Rīgā, kas ir funkcionāli saistīta ar Saeimas komisiju ēku (būvju kadastra apzīmējumi 0100 008 0086 001 un 0100 008 0086 003) Jēkaba ielā 10/12, Rīgā (turpmāk – Saeimas komisiju ēka), projektēšanas un būvdarbu iepirkuma ēku un telpu funkcionalitātes būtisko prasību izstrādes.
Ņemot vērā, ka Saeimas komisiju ēkas pārbūves projekts ir saistīts ar Eiropas Savienības Kohēzijas fonda finansējuma[1] piesaisti un attiecīgo finansēšanas nosacījumu izpildi, iepirkuma procedūras virzība nevar tikt kavēta. Līdz ar to, lai neradītu riskus Saeimas komisiju ēkas pārbūves projekta īstenošanai, VNĪ sadarbībā ar Saeimas Administrāciju ir veikuši sagatavošanās darbus arī pie ēkas (būves kadastra apzīmējums 0100 008 0086 006) Mazajā Trokšņu ielā 2, Rīgā, pārbūves prasību izstrādes.
Minēto prasību izstrādes ietvaros Saeimas Administrācija ir definējusi nepieciešamo Saeimas komisiju ēkas un ēkas Mazajā Trokšņu ielā 2, Rīgā, telpu funkcionalitāti, kā arī noteikusi prasības inženiersistēmām un aprīkojumam, lai nodrošinātu izstrādājamās būvniecības ieceres (būvprojekta) atbilstību Saeimas vajadzībām. Savukārt VNĪ ir sagatavojuši projektēšanas un būvdarbu iepirkuma vispārīgās prasības, kas nodrošina projektēšanas darbu un būvdarbu atbilstību normatīvo aktu prasībām un labās prakses principiem. Abu pušu izstrādātās prasības ir savstarpēji saskaņotas un apvienotas vienotā tehniskajā specifikācijā, kas ir neatņemama projektēšanas un būvdarbu iepirkuma dokumentācijas sastāvdaļa. Vienlaikus tika turpināts darbs pie projektēšanas un būvdarbu iepirkuma dokumentācijas izstrādes – iepirkuma nolikuma izstrādes.
Pēc pilna projektēšanas un būvdarbu iepirkuma dokumentācijas izstrādes, tā atkārtoti tika iesniegta Saeimas Administrācijai. Projektēšanas un būvdarbu iepirkums tika izsludināts 2026.gada 4.jūlijā.
Projektēšanas darbu ietvaros paredzēta vienota būvprojekta izstrāde Saeimas komisiju ēkai un ēkai Mazajā Trokšņu ielā 2, Rīgā, paredzot katru ēku projektēt kā atsevišķu kārtu. Finanšu piedāvājums par projektēšanas darbiem tiks iesniegts atsevišķi katrai būvprojekta kārtai, kā arī būvdarbu finanšu piedāvājums tiks sagatavots atsevišķi katrai ēkai. Tas nodrošinās iespēju īstenot Saeimas komisiju ēkas pārbūves projektu, nesludinot jaunu iepirkumu, arī gadījumā, ja finansējums ēkas Mazajā Trokšņu ielā 2, Rīgā, pārbūvei netiek piešķirts iepirkuma nolikumā noteiktajā termiņā. Šādā gadījumā tiks izstrādāts būvprojekts un veikti būvdarbi tikai Saeimas komisiju ēkā. 
Faktiski nepieciešamais finansējuma apmērs projektēšanas un būvdarbu veikšanai Saeimas komisiju ēkai un ēkai Mazajā Trokšņu ielā 2, Rīgā, būs zināms pēc attiecīgo piedāvājumu iesniegšanas, kas prognozējama 2026. gada 4. ceturksnī.
Pēc konkrētu piedāvājumu saņemšanas par Saeimas komisiju ēkas un ēkas Mazajā Trokšņu ielā 2, Rīgā, projektēšanu un būvdarbiem VNĪ informēs Saeimas Administrāciju un Saeimas Prezidiju, budžeta projekta sagatavošanas procesā lemjot par optimālāko risinājumu vienotai Saeimas komisiju ēkas un ēkas Mazajā Trokšņu ielā 2, Rīgā, pārbūvei.
 
[1] Eiropas Savienības kohēzijas politikas programmas 2021.–2027. gadam 2.1.1. specifiskā atbalsta mērķa "Energoefektivitātes veicināšana un siltumnīcefekta gāzu emisiju samazināšana" 2.1.1.4. pasākuma "Energoefektivitātes paaugstināšana valsts ēkās" ietvaros.

